ທ່ານ Trump ຂໍຂະມາໂທດ ຫຼັງຈາກ ມີການ ເປີດເຜີຍ ວີດີໂອ ໃຫ້ຄວາມເຫັນ ແບບລາມົກ ຕໍ່ແມ່ຍິງ
ທ່ານ Trump ຜູ້ສະໝັກປະທານາທິບໍດີ ຂອງພັກຣີີພັບບລີກັນ ຂໍຂະມາໂທດ ຫຼັງຈາກມີການເປີດເຜີຍ ວີດີໂອ ໃຫ້ຄວາມເຫັນແບບລາມົກ ຕໍ່ພວກແມ່ຍິງ ເມື່ອປີ 2005.
“ຂ້າພະເຈົ້າບໍ່ເຄີຍກ່າວວ່າ ຂ້າພະເຈົ້າເປັນບຸກຄົນທີ່ດີເລີດ” ນັ້ນຄືຄຳເວົ້າຂອງຜູ້ສະໝັກເປັນປະທານາທິບໍດີຂອງພັກຣີພັບບລີກັນທ່ານ Donald Trump ທີ່ໄດ້ກ່າວຢູ່ໃນເທບຂໍຂະມາໂທດ ໃນຕອນເຊົ້າຂອງວັນເສົາມື້ນີ້ ກ່ຽວກັບການໃຫ້ຄວາມເຫັນ ທີ່ບໍ່ສຸພາບ ແລະຂ້ອນຂ້າງລາມົກ ຕໍ່ພວກແມ່ຍິງ ໃນປີ 2005 ທີ່ຫາກໍໂຜ່ໂຕຂຶ້ນມາໃນວີດີໂອ ເມື່ອວັນສຸກວານນີ້ ທ່ານ Trump ໄດ້ໃຫ້ຄຳໝັ້ນສັນຍາ ໃນເທບຂໍຂະມາໂທດວ່າ “ຈະເປັນບຸກຄົນ ທີ່ດີຂຶ້ນ ກວ່າເກົ່າໃນອະນາຄົດ ” ຜູ້ສະໝັກເປັນປະທານາທິບໍດີຂອງພັກຣີພັບບລີກັນກ່າວວ່າ ການໃຫ້ຄວາມເຫັນ ທີ່ມີມາໄດ້ຫລາຍປີແລ້ວນັ້ນ ບໍ່ມີຫຍັງຫລາຍໄປກວ່າ “ການຫັນເຫຄວາມສົນໃຈ” ແຕ່ແນວໃດກໍຕາມ ໃນລະຫວ່າງ ການຂໍຂະມາໂທດນັ້ນ ທ່ານຍັງໄດ້ກ່າວໂຈມຕີ ຄູ່ແຂ່ງຈາກພັກເດໂມແຄຣັດຂອງທ່ານຄືທ່ານນາງ Hillary Clinton ແລະສາມີຂອງທ່ານນາງ ທ່ານກ່າວວ່າ ອະດີດປະທານາທິບໍດີ Bill Clinton ເປັນຜູ້ “ເປັນຜູ້ລ່ວງລະເມີດທີ່ແທ້ຈິງ ຕໍ່ພວກແມ່ຍິງ” ແລະພັນລະຍາຂອງທ່ານກໍໄດ້ເປັນຜູ້ຮາວີຕໍ່ຜູ້ເຄາະຮ້າຍຈາກສາມີທ່ານນາງ ໃນວັນສຸກວານນີ້ ບັນດາເຈົ້າໜ້າທີ່ຂອງພັກຣີພັບບລີກັນໄດ້ກ່າວປະນາມການໃຫ້ຄວາມເຫັນດັ່ງກ່າວຂອງທ່ານ Trump ໃນວີດີໂອ ທີ່ມີການບັນທຶກໄວ້ນັ້ນ ທ່ານ Trump ກ່າວກ່ຽວກັບແມ່ຍິງວ່າ “ທ່ານຄົງຮູ້ດີ ຂ້ອຍແມ່ນເປັນທີ່ດຶງດູດໃຈຢ່າງອັດຕະໂນມັດ ຈາກຄົນງາມໆ ຂ້ອຍຈະເລີ້ມຈູບພວກເຂົາ ມັນຄືກັນກັບແມ່ເຫຼັກນີ້ລະ ພຽງແຕ່ຈູບຂ້ອຍບໍ່ຕ້ອງລໍຖ້າຫຍັງເລີຍ ” ທ່ານ Trump ກ່າວຕື່ມວ່າ “ແລະເວລາທ່ານເປັນດາຣາ ເຂົາເຈົ້າຈະປ່ອຍໃຫ້ທ່ານເຮັດ ທ່ານສາມາດເຮັດຫຍັງກໍໄດ້ ” ນອກນັ້ນທ່ານ Trump ຍັງໄດ້ກ່າວຢ່າງລະອຽດ ເຖິງການລວນລາມ ຕໍ່ພວກແມ່ຍິງ ທ່ານ Trump ໃຫ້ຄວາມເຫັນດັ່ງກ່າວຢ່າງເປັນການສ່ວນຕົວຕໍ່ຜູ້ຈັດລາຍການບັນເທີງ ທາງໂທລະພາບ Access Holywood ໃນຂະນະທີ່ຢູ່ເທິງລົດເມຂອງ ລາຍການໂທລະ ພາບ ທີ່ມີຜູ້ຕິດຕາມພຽງບໍ່ເທົ່າໃດຄົນ ທ່ານ Trump ຊຶ່ງຈະໄປປາກົດຕົວໃນລາຍການລະຄອນໂທລະພາບ Days of Our Lives ໄດ້ມີໄມທີ່ເປີດຢູ່ຊຶ່ງໄດ້ບັນທຶກທຸກໆຢ່າງທີ່ທ່ານໄດ້ເວົ້າໄປ